Dinamo a reuşit o calificare spectaculoasă în semifinalele competiţiei de handbal EHF European League, care se vor desfășura în Germania. Trupa din Ștefan cel Mare a aflat cu ce echipă va juca în această fază a competiției, dar nu a avut prea mult noroc la tragerea la sorți. Se va duela cu cel mai greu adversar.
Dinamo s-a calificat în Final Four-ul European League după ce a trecut de echipa daneză Skjern Handbold, cu victorii în ambele manșe. Final Four-ul va fi găzduit de Hamburg, în perioada 25-26 mai. Meciurile din semifinale sunt programate pe data de 25 mai, în timp ce finala mică și finala mare au loc pe 26 mai.
În Final Four-ul de la Hamburg s-au mai calificat trei formații din Germania: Flensburg-Handewitt, Fuchse Berlin și Rhein Neckar. Dinamo a fost lovită de ghinion la tragerea la sorți și va juca în semifinale cu Flensburg, una dintre cele mai puternice echipe din Europa. În cealaltă semifinală se vor duela Rhein-Nekar Lowen și Fuchse Berlin.
Flensburg este pe locul 3 în Bundesliga, considerat cel mai tare campionat de handbal masculin. Adversara lui Dinamo are 44 de puncte în liga germană, fiind depășită de o altă echipă din Final Four, Fuchse Berlin, cu 50, și Magdeburg, tot 50.
După calificarea în Final Four, Xavi Pascual, antrenorul celor de la Dinamo, a spuns că alb-roșii nu vor avea o misiune ușoară în această fază a competiției, dar a fixat un obiectiv clar. Ibericul vrea ca echipa sa să joace finala.
”E fantastic, obiectivul e măreț, am stabilit de când am început sezonul că se poate ajunge la Final Four, e incredibil, pentru noi e un sezon foarte important.
Eu sunt foarte exigent, asta e realitatea, am atins un obiectiv mare, ok, dar acum obiectivul e schimbat. Pentru noi acum obiectivul în Final Four e finala, după să încercăm să o câștigăm”, a declarat Xavi Pascual.
Ultima dată când România a avut o echipă în semifinalele Europa League se întâmpla în 2014. Atunci, HCM Constanța a jucat cu Montpellier (32-26) în această fază a competiției, iar partida a avut loc la Berlin.
Suporterii lui Dinamo vor lua cu asalt Hamburgul pentru semifinalele Final Four. S-au cumpărat deja sute de bilete din țară, dar în sală vor fi mulți fani stabiliți în Germania. Se pare că la meciul cu Flensburg vor asista peste 1.000 de dinamoviști. Pentru semifinală și finală biletele costă 70 de euro, respectiv 170 de euro.
Sala din Hamburg în care va juca Dinamo este una modernă, la cele mai înalte standarde, iar aceasta are o capacitate de aproximativ 15.000 de locuri